Vrystaat: Minder moorde, meer verkragtings | Netwerk24
Deur Alet Van Der Walt 31 Julie 2020 14:19
Die Vrystaatse polisie het vanjaar die laagste moordsyfer asook een van die laagste syfers vir poging tot moord vir die afgelope dekade.
Daar was 61 minder moorde in die provinsie – dit het van 1 000 afgeneem na 939, of ’n afname van 6,1%. Poging tot moord het van 844 na 736 afgeneem, ’n afname van 12% of 108 minder voorvalle.
Die vorige laagste moordsyfer was 942 in die 2013/14-boekjaar en die vorige laagste syfer vir poging tot moord was in 2017/18 met 617 voorvalle.
Al die ander kontakmisdade, naamlik aanranding, ernstige aanranding, roof en gewapende roof, het met tussen 2% en 5% gedaal.
Die misdaadkategorie wat die meeste in die afgelope jaar in die Vrystaat gestyg het, is transitorooftogte wat met 50% van agt voorvalle tot 12 gestyg het.
Die provinsie se syfer vir seksuele misdrywe het met 12,8% gestyg van 3 457 in die vorige jaar tot die huidige 3 746.
Verkragting het met 11% van 2 646 tot 2 936 gestyg en seksuele aanranding met 4,4% van 517 tot 540.
Die verkragtingsyfer is egter steeds laer as in 2012/13 toe 4 022 verkragtings aangemeld is.
Hoewel geweldsmisdade relatief min voorgekom het in die Vrystaat, is dit kommerwekkend dat die Parkweg-polisiekantoor onder die land se top-30 vir ontvoerings val. Parkweg het die afgelope boekjaar 46 ontvoerings aangemeld, ’n toename van 53% teenoor die vorige jaar se 30 ontvoerings. Parkweg is in die 16de posisie vir dié misdaad.
Die Bloemspruit-polisiekantoor se verkragtingsyfer het hom ook onder die top30-polisiekantore in die land geplaas. Met 181 verkragtings wat daar aangemeld is, is die stasie in die 11de plek en toon verkragtings in die gebied ’n toename van 15,3%. In die vorige boekjaar is hier 157 verkragtings aangemeld.
Die verkragtingsyfer is egter steeds laer as in 2012/13 toe 4 022 verkragtings aangemeld is.
Vragmotorkapings, meestal in die Oos-Vrystaat, het van 39 tot 44 gestyg, ’n toename van 12,8%.
Meer oor: Vrystaat | Statistiek | Verkragting | Moorde
VF Plus kap VS-regering oor metropolisie